กองทุนแนะรอตปท.ขายสะเด็ดนํ้า
เก็บหุ้นราคาถูก-หุ้นปันผลสูงชูพื้นฐานปึ้ก-ไม่หวั่นการเมือง
21 ส.ค. 2554

เก็บหุ้นราคาถูก-หุ้นปันผลสูงชูพื้นฐานปึ้ก-ไม่หวั่นการเมือง
ผู้จัดการกองทุนแนะอย่าเพิ่งรีบซื้อ ต่างชาติยังขายไม่สะเด็ด รอจังหวะเก็บหุ้นปันผลงาม ราคาถูก มั่นใจ บจ.แกร่ง ตปท.กลับมา
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า การปรับพอร์ตของนักลงทุนต่างชาติในตลาดหุ้นไทยเพิ่งเกิดขึ้นไม่กี่วัน จึงแนะนำให้นักลงทุนรอดูสถานการณ์ไปก่อน เพราะแรงขายอาจยังไม่หมด หลังจากนั้นอาจเลือกซื้อหุ้นรายตัวที่ราคาปรับตัวลดลงมามาก ขณะที่แนวโน้มผลการดำเนินงานยังดี
“ต่างชาติขายหนักมาจาก 2 ปัจจัย คือ มาตรการผ่อนคลายเชิงปริมาณ (QE2) ที่จะหมดในสิ้นเดือน มิ.ย.นี้ ทำให้เศรษฐกิจชะลอตัว รวมถึงการเมืองในประเทศไทยจากโพลที่ออกมาว่าพรรคเพื่อไทยจะชนะเลือกตั้ง ทำให้มองว่าความวุ่นวายจะกลับมาใหม่ จนมอร์แกน สแตนเลย์ ลดน้ำหนักหุ้นไทยลง จนรายอื่นพากันขายตาม” นายประเสริฐ กล่าว
อย่างไรก็ตาม ตลาดหุ้นที่ปรับตัวลงจนใกล้ 1,000 จุด ทำให้ราคาหุ้นในปัจจุบันอยู่ในระดับที่ถูก เมื่อเทียบปัจจัยพื้นฐานหุ้นไทยที่ยังแข็งแกร่ง กำไรบริษัทจดทะเบียน (บจ.) คาดว่ายังเติบโต 1517% ในปีนี้ และหากดูปีที่ผ่านมาที่มีการชุมนุมทางการเมือง แต่ บจ.ยังเติบโตได้ดี โดยในมุมของ บลจ.กสิกรไทย ยังเชื่อว่าการเมืองไทยไม่ได้น่ากลัวอย่างที่ต่างชาติกังวล และหากเกิดความวุ่นวายขึ้นก็จะกระทบเฉพาะบางกลุ่มอุตสาหกรรม แต่ภาพรวมยังไปได้ดี จึงเชื่อว่าในที่สุดต่างชาติก็จะกลับเข้าลงทุนในตลาดหุ้นไทยอีกครั้ง
นายประเสริฐ กล่าวว่า สำหรับกองทุนหุ้นภายใต้การบริหารของ บลจ.กสิกรไทย ในแต่ละกองถือเงินสดไม่เท่ากัน เพราะได้ขายหุ้นบางตัวออกไปในช่วงที่ผ่านมาที่ราคาปรับขึ้นเกินราคาที่เหมาะสม ทำให้มีเงินสดในมือ และรอจังหวะในการเข้าไปซื้อหุ้น
“แนวรับดัชนีที่ 1,000 จุด ถือว่าแข็งแกร่ง และหากหลุดลงไปเชื่อว่าจะมีแรงรับหนุนดัชนีเด้งกลับได้ และยังคงเป้าดัชนีปีนี้ที่ 1,200 จุด” นายประเสริฐ กล่าว
แหล่งข่าวจากผู้จัดการกองทุนรวม เปิดเผยว่า ในช่วงนี้แนะนำนักลงทุนให้เลี่ยงกลุ่มธนาคารและพลังงานไปก่อน เพราะเป็นเป้าหมายของต่างชาติ โดยเลือกเก็บหุ้นที่มีอัตราผลตอบแทนเงินปันผลสูงเพื่อลงทุนได้ เพราะหุ้นบางตัวปันผลมากกว่า 5% ถือว่าน่าสนใจ ซึ่งสามารถดูข้อมูลได้จากบทวิเคราะห์หลักทรัพย์ จึงเป็นโอกาสสำหรับคนที่ยังไม่มีหุ้น และเชื่อว่าหากดัชนีหลุด 1,000 จุดลงมาจะมีแรงซื้อกลับ
สำหรับกรณีที่ต่างชาติกังวลว่าพรรคเพื่อไทยจะได้จัดตั้งรัฐบาลนั้น มองว่าไม่ว่าใครจะเป็นรัฐบาล ที่สุดแล้วจะต้องมีนโยบายออกมากระตุ้นเศรษฐกิจ รวมถึงตลาดหุ้นซึ่งเป็นดัชนีชี้วัดตัวหนึ่ง